钦定古今图书集成/方舆汇编/职方典/第1413卷 > 形胜附
## 钦定古今图书集成/方舆汇编/职方典/第1413卷 > 形胜附

府总

郡居黔楚东西，右江上游，西连都匀，东接柳州，南邻思宾，北交罗融，西北通黎静，万山盘礡，一水抱其龙。发脉黔楚，由北而南，轩耸多灵，万仞祖山，奔腾东下，经龙门，会八仙降洛土岭，下社吉村，始横列山石作帐，顿起大号，山分川字下脉，左起大岭，右起长岭，中抽作府，由西入首，回龙顾祖山，势若攀机，南水护龙，发源八仙江，东至六坡，过南山转象岭，由南而北，于城东会合龙江，界断去路，此龙脉止处也。城如舟形，南畔有石，相连十有馀里，如铁索，旧有《铁索练》：“孤舟千年永不休。天下大乱此处无忧，天下大旱此处半收” 之谣。

《郡志》控牂牁、昆明等十五部，为岭南要害之地。岭外代答广西，控扼彝蛮，曰邕，曰宜，邕屯全将，宜屯半将。

《宋地理志》：“桂林邕宜，土壤遐僻，接夷獠，置守戍。” 《寰宇记》：“江山险峻。”

《东兰州志》：“危峰叠嶂，峙列如戟。”

《荔波县志》：“顽峰矗纵，万势连云。曲壑横迤，千寻漱石。四围土司，生苗八方，箐峒棘隘，西徼要区。”